શાળાની મુલાકાતે આવતા મહાનુભાવો પ્રજ્ઞાચક્ષુ બાળકોને જુદી–જુદી ચીજ વસ્તુની ભેટ આપવા આવતા હોય છે. મદદ કરવાની તેમની ભાવનાને મારી સલામ છે. સંસ્થા તરફથી બાળકોને બધી જ સગવડ વિનામૂલ્યે આપવામાં આવે છે. છતાં કેટલાંક દાતાઓ બાળકોને કેટલીક ચીજવસ્તુ આપવાનો આગ્રહ રાખતા હોય છે. દાતાઓના આગ્રહને માન આપી અમો દાતાશ્રીની ઇચ્છા મુજબ બાળકોને તેમના વરદહસ્તે ચીજવસ્તુનું વિતરણ કરાવી આપીએ છીએ. કેટલાંક દાતાઓ, ગરમ સ્વેટર, ધાબળા, ચાદર ઓછાડ,જેવી અનેક ભેટ બાળકોને આપતા હોય છે. સંસ્થા તરફથી બાળકોને આ બધી ચીજ વસ્તુઓ આપવામાં આવે છે. વળી રહેવા જમવાની સગવડ સંસ્થા પાગરણ સાથે આપતી હોવાથી ચાદર ઓછાડનો ઉપયોગ બાળકોને સંસ્થામાં કરવાની જરૂર પડતી નથી. તેમ છતાં ઘણાં દાતાઓ તે વાત સમજવા તૈયાર થતા નથી. બાળકો દાતાઓ તરફથી મળેલી ભેટસોગાદ ઘરે મૂકીને આવે છે. દાતાનું દાન બાળકના બદલે તેના કુટુંબને પહોંચી જાય છે. મારી દૄષ્ટિએ દાતાએ આવી વસ્તુનું દાન સંસ્થાને કરવું જોઈએ. કારણ કે સંસ્થા તમામ બાળકોને આ બધી વસ્તુ વિનામૂલ્યે છાત્રાલય અને શાળામાં વાપરવા માટે આપે છે.